DA Den Europæiske Unions Tidende C 301/50

Sag anlagt den 19. september 2008 — AEPI mod Kommissionen

(Sag T-392/08)

(2008/C 301/85)

Processprog: græsk

Parter

Sagsøger: Elliniki Etairia pros Prostasia tis Pnevmatikis Idioktisias AE (Athen, Grækenland) (ved dikigori P. Xanthopoulos og Th. Asprogerakas-Grivas)

Sagsøgt: Kommissionen for De Europæiske Fællesskaber

Sagsøgerens påstande

— Nærværende søgsmål antages til realitetsbehandling i sin helhed.

— Den anfægtede beslutning K(2008) 3435 truffet den 16. juli 2008 af Kommissionen for De Europæiske Fællesskabers i sag COMP/C2/38.698 — CISAC om en procedure efter artikel 81 EF og EØS-aftalens artikel 53 annulleres i sin helhed, og

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Med dette søgsmål har sagsøgeren nedlagt påstand om annullation af Kommissionens beslutning K(2008) 3435 endelig udg. af 16. juli 2008 i sag COMP/C2/38.698 — CISAC, i det omfang har Kommissionen fastslået, at sagsøgeren har tilsidesat artikel 81 EF og artikel 53 EØS, idet sagsøgeren i sine aftaler om repræsentation med de øvrige forvaltningsselskaber har anvendt medlemsrestriktionerne i artikel 11, stk. 2, i International Confederation of Societies of Authors and Composers's standardkontrakt (»CISAC's standardkontrakt«) eller de facto har anvendt restriktioner med hensyn til optagelse af medlemmer og har koordineret de territoriale afgrænsninger på en måde, som begrænser en licens til det nationale område for hvert forvaltningsselskab.

Sagsøgeren har fremført følgende annullationsanbringender:

For det første har sagsøgeren gjort gældende, at den anfægtede beslutning støttes på en fejlagtig bedømmelse af de faktiske omstændigheder og af realiteten i almindelighed, af bevismidlerne og af tilsidesættelsens objektive elementer.

For det andet har sagsøgeren anført, at selskabets ret til at blive hørt er blevet tilsidesat, og for det tredje, at artikel 81 og artikel 53 EØS er blevet anvendt fejlagtigt, da sagsøgeren er blevet straffet for en ikke-eksisterende tilsidesættelse. Sagsøgeren har nærmere anført, at der med underskrivelsen af territorialklausuler ikke er tale om en tilsidesættelse af konkurrencen, men at disse klausuler er nødvendige for at sikre rettighedshaverne en god forvaltning af deres rettigheder i det land, hvor hvert forvaltningsselskab driver virksomhed. Sagsøgeren har endvidere gjort gældende, at De Europæiske Fællesskabers Domstol har antaget, at klausuler om territorial eneret i aftaler om gensidig repræsentation ikke tilsidesætter konkurrencen.

For det fjerde har sagsøgeren anført, at der i den anfægtede beslutning ikke tages hensyn til, at intellektuel ejendomsret og intellektuelle og kunstneriske værker i fællesskabsretten ikke sidestilles med øvrige varer og tjenesteydelser, og at de faktiske omstændigheder fejlagtigt henføres under retsforskriften herom.

For det femte har sagsøgeren gjort gældende, at Kommissionen har tilsidesat artikel 151 EF, hvori er fastsat princippet om kulturel undtagelse, hvorefter Kommissionen, når den vedtager bestemmelser, skal tage hensyn til de kulturelle aspekter, navnlig med henblik på at respektere og fremme den kulturelle mangfoldighed.

For det sjette har sagsøgeren gjort gældende, at den manglende undersøgelse af, hvorvidt der foreligger et ansvar i forbindelse med undersøgelsen af den påberåbte tilsidesættelse af artikel 81 EF, udgør urigtig retsanvendelse og en klar mangel på begrundelse i den anfægtede beslutning.

For det syvende finder sagsøgeren, at den anfægtede beslutning tilsidesætter proportionalitetsprincippet, idet de europæiske forvaltningsselskaber ikke er lige store, og princippet om upartiskhed, da beslutningen blev vedtaget efter en administrativ procedure behæftet med mangler. Endvidere har sagsøgeren gjort gældende, at de alvorlige modsigelser gør beslutningen uforståelig og ulogisk. Ifølge sagsøgeren giver den anfægtede beslutning misvisende indtryk af at lette opnåelsen af licens til brug af musik via kabel, satellit eller internet, og tilstræber i realiteten at gennemtvinge en gensidig tilintetgørelse af forvaltningsselskaberne, hvorved den fordrejer en sund konkurrence, fastsætter ulige markedsvilkår og skaber uundgåelige konflikter mellem de pågældende selskaber. Endelig anlægges i den anfægtede beslutning en urigtig fortolkning af direktiv 93/83/EØF (1), og Bernerkonventionen om intellektuel ejendomsret, som Den Europæiske Union har tiltrådt, tilsidesættes.

(1) Rådets direktiv 93/83/EØF af 27.9.1993 om samordning af visse bestemmelser vedrørende ophavsrettigheder og ophavsretsbeslægtede rettigheder i forbindelse med radio- og tv-udsendelse via satellit og viderespredning pr. kabel (EFT L 248, s. 15).